विश्वविद्यालय द्वारा धारा 370 के प्रभावों का विश्लेषण करते हुये एक शोध कार्य सम्पन्न कराया गया है। यह शोध कार्य वरिष्ठ पत्रकार श्री संत कुमार शर्मा द्वारा किया गया है। इस शोध कार्य के निष्कर्षों पर आधारित लघुपुस्तिका ‘धारा 370 के प्रभावों का विश्लेषण’ तथा इसका अंग्रेजी अनुवाद ‘इम्पेक्ट एनालिसिस ऑफ आर्टिकल 370’ का लोकार्पण किया गया। विश्वविद्यालय द्वारा 24 से 26 जनवरी 2014 को सम्पन्न जम्मू कश्मीर की वास्तविकता एवं प्रतिमाएँ: मीडिया की भूमिका विषयक राष्ट्रीय संविमर्श की प्रकाशित रिपोर्ट का लोकार्पण भी इस कार्यक्रम में किया गया। इस अवसर पर आयोजित परिसंवाद ‘धारा 370 के प्रभाव’ का विषय प्रवर्तन करते हुये श्री आशुतोष भटनागर ने कहा कि भारतीय संविधान में धारा 370 के प्रावधानों तथा इसे हटाये जाने संबंधी उल्लेख भी किया गया है, परंतु इसे लगातार बनाये रखने का भ्रम फैलाया जा रहा है। धारा 370 पर अधिकांश वे बाते होती हैं जो उसमें है ही नहीं। इसे बनाये रखने अथवा हटाये जाने पर आज तार्किक बहस की आवश्यकता है। तथ्य आधारित जानकारी लोगों के समक्ष प्रस्तुत करने में मीडिया महत्वपूर्ण भूमिका निभा सकता है।